La consellera Mª José Salvador presenta els nous autobusos de la línia València-Llíria
27 de març de 2017

La Consellera d'Habitatge, Obres Públiques i Vertebració del Territori, María José Salvador, ha assistit hui a la presentació i posada en marxa dels nous autobusos que prestaran servici en la línia València-Llíria, acte que s'ha celebrat entre l'Eliana i Llíria, després de realitzar les autoritats autonòmiques i locals de la comarca el recorregut entre ambdós poblacions de Camp de Túria en una de les noves unitats.

Salvador ha agraït a la concessionària "la aposta pel transport públic que significa la renovació dels vehicles d'esta línea" que "millorarà sens dubte la qualitat del servici". La línia 145 Llíria-València connecta les localitats de Llíria, Benissanó, la Pobla de Vallbona, l'Eliana i San Antonio de Benagéber amb València, la utilitzen més de 400.000 viatgers anuals i recorre 420.000 quilòmetres en els seus més de 14.000 expedicions a l'any.

Per la seua banda, l'alcalde de Llíria, Manolo Civera, ha valorat també de forma "molt positiva" la posada en marxa d'estos autobusos "perquè suposa una millora en el servici de transport públic per als veïns de Llíria i la seua comarca, al mateix temps que la Conselleria aposta per uns vehicles més respectuosos amb el medi ambient".

La flota renovada està composta per un autobús de propulsió híbrida i per 2 autobusos convencionals, de motor dièsel de 320 CV que complixen la legislació "Euro 6", la més exigent quant a nivell d'eficiència ecològica per a autobusos dièsel i únicament superat pels autobusos híbrids (com el tercer que donarà servici a esta línia) i els totalment elèctrics. Es tracta del primer vehicle híbrid que s'està utilitzant en línies interurbanes de l'Àrea de València.

Mapa concessional

La consellera ha anunciat que, per a finals d'enguany, "esperem comptar amb els nous projectes de servici públic d'autobusos i, a partir de llavors, el 2018, podrem iniciar la licitació dels nous contractes de concessió que permetrà dissenyar un nou mapa de concessions que permetrà millorar i actualitzar l'actual".

Salvador ha destacat que "l'objectiu, i per això s'està treballant des d'esta Conselleria, amb iniciatives com esta, és dotar a la Comunitat Valenciana d'un sistema de transport públic eficaç, que responga a les actuals necessitats de mobilitat dels ciutadans".